钦定古今图书集成/明伦汇编/闺媛典/第225卷 > 陆氏女
## 钦定古今图书集成/明伦汇编/闺媛典/第225卷 > 陆氏女

按王思任《陆贞姑传》：“陆贞姑者，海盐冯氏之节妇也。
祖杰，为大司空。父光弼，督府都事。年十六，归参政冯
皋谟之长子春旸。甫期而旸以力学抱痾没。是时，妇
方娠，数投缳，姑与傅母严卫之，且厉声曰：‘为妇何难？
谢夫一死，腹且有男。妇自杀，是绝而夫后也。恩而夫
乎，仇而夫乎’？妇曰：‘然’。抆泪待娩，竟举得雄。未几殇妇”
喟然泣曰：“天乎！而今可以死矣。”参政曰：“凶不可崇，祸
不可再，子死孙死，而妇又欲死，不如我先之。”节妇惕
然谢。参政乃提所爱幼女畀节妇，妇抚之如所生，而
遴兄子鏊为婿，规之。学成，进士，郎比部。伏阙上书，言
节妇四十五年茹荼状。会观风使者采舆论，甄苦节
之尢者，以节妇闻，得旌其闾。